**Livets brød**

**Prædiken Midfaste søndag Flade kirke 2022**

Dette hellige evangelium skriver evangelisten Johannes (6.24-35)

Gud være lovet for sit glædelige budskab!

I Faderens og Sønnens og Helligåndens navn. Amen

Man kan måske tænke, at historien om Jesus fra Nazaret er en historie, der udspandt sig for omkring 2000 år siden, og den har ikke nogen stor betydning for os i dag. Jo, Jesus havde nogle gode værdier, og gode tanker, som vi nok kan lære af også i dag. Hvem kan sige noget ondt om næstekærlighedsbuddet for eksempel?

Vi kan tænke, at vores liv ser helt anderledes ud i dag end det gjorde for 2000 år siden, og vi kan synes, at det kan være svært at relatere. Altså at sætte fortællingerne om Jesus i sammenhæng med vores liv i dag. Kort sagt – hvad skal vi bruge det til?

I dag siger Jesus at dén, der kommer til ham og tror på ham ikke skal sulte og tørste.

Det udsagn kan vi undre os over. Hvad mener han, når han siger det? Jeg bliver jo både sulten og tørstig hver dag, selvom jeg tror på, at Jesus er Guds søn.

Og når jeg bliver sulten og tørstig har jeg mad i køleskabet, og har jeg ikke det, går jeg ud og køber noget. Det er ikke noget problem for de fleste af os. Vi anser det daglige brød for en selvfølgelighed.

De fleste af os, siger jeg…. men der er faktisk mennesker her til lands for hvem det daglige brød ikke er en selvfølgelighed.

Og så meget mere ude i verden. Mange steder er det en daglig kamp at overleve - at brødføde sig selv og sin familie. Coronapandemi, klimaforandringer og krige gør, at der de sidste 2 år er blevet endnu flere mennesker, der sulter. I 2020 steg antallet af mennesker, der ikke får mad nok til 2,4 milliarder (FN 2021). Det er et svimlende tal. Det er slet ikke til at fatte, og næsten også umuligt at forholde sig til, når man som os er på god afstand til de sultende og til klimaforandringernes konsekvenser.

Ude i verden dør mange mennesker hver dag af mangel på dagligt brød – i Danmark dør hver dag et menneske eller to, fordi der ikke er nogen andre, der er dagligt brød i deres liv.

Det er de sørgelige kendsgerninger, at vi her i landet psykisk set aldrig har haft det værre, end vi har det nu. Og det går især slemt ud over de unge mennesker. Man kan sikkert godt sige, at coronatiden har haft en stor indflydelse på vores psykiske velbefindende. Og jeg tror det er sandt. Men det er ikke hele forklaringen, for problemet har været til før corona fandtes. Nu er det bare vokset.

I Danmark er velstanden vokset konstant siden tresserne. Vi forbruger mere og mere, og for mange af os er det forbruget, der giver indhold og mening i livet. At kunne købe og omgive os med smukke ting – det giver os identitet og også status. Men man kan spørge om det også giver mening og en sådan grundlæggende eksistentiel tilfredsstillelse?

Det ser det umiddelbart ikke ud til.

Jeg tror, at der i de fleste af os er en længsel efter mere end bare goldt forbrug. En længsel efter noget, der giver livet mening og dybde. En længsel efter godhed og kærlighed, nærvær og nogen at være sammen med. En længsel efter åbne fællesskaber, hvor vi er velkomne som dem, vi er. Et sted, hvor vi ikke skal forstille os eller lade som om.

De fleste tilhørere vil nu forvente at præsten siger, at alt det kan vi finde i troen på Jesus Kristus. Og ja – det siger hun.

Men selvom man tror på, at man i Jesus af Nazareth ser Gud. At Jesus af Nazareth er dén, der åbenbarede, hvad det er Gud vil med os mennesker, at han døde på korset for vores synders skyld, at han opstod af graven på 3. dagen og nu er hos og i Gud, og hos os, så betyder det ikke, at livet med den tro bliver mindre hårdt eller mere lykkeligt.

Selvom man tror på, at her er livets brød, så er der er stadig problemer at tage sig af i hverdagen, der er stadig sygdom, der er stadig sorger i livet….

I dag hører vi at folkemængden leder efter Jesus. De havde nemlig dagen før oplevet, hvordan Jesus ved det såkaldte bespisningsunder sørgede for mad – brød og fisk – til 5000 mennesker. Folk var ikke vant til at det daglige brød kom let og ubesværet til dem. Nu vil de have mere af det. Mere af Jesus, mere brød, flere undere.

En insisterende fanskare kan være farlig. En fanskares forventninger kan presse dig ud, hvor du ikke vil være, presse dig til at gøre ting, som du ikke vil. Forventningspres kan være svært at stå imod.

Da Jesus efter sin dåb gik ud i ørkenen, fastede han i 40 dage, og led voldsomt af sult og tørst. Og Djævelen selv kom til ham, og fristede ham. Fristede ham med magt over hele verden, og fristede ham til at udfordre Gud, og den onde stemme sagde: ”hvis du virkelig er Guds søn, så sig til stenene her at de skal blive til brød”. Men Jesus afviste fristelsen og sagde: ”mennesket skal ikke leve af brød alene, men af hvert ord, der udgår af Guds mund.”

Man kan sige at Jesus **har** taget kampen – han ved, det ikke er sådan, han skal være konge. En såkaldt brødkonge, der hver dag skaffer folket mad på bordet, en konge, der derfor også bliver en politisk magtfaktor og får magt over verden.

Han kommer tværtimod for at give sig selv. Han kommer som livets brød, og dén, der kommer til ham, skal ikke sulte, og den, der tror på ham skal aldrig tørste.

Når vi søger efter meningen med livet, og dét, der giver indhold i livet, kan vi være nødt til at tage spørgsmålet om Gud i betragtning.

Vi vil her i den kristne kirke sige, at meningen med livet er at leve i en relation med Gud. Det lyder stort og flot og fromt - og det er det også - men det behøver ikke at være så svært, som det måske lyder.

Hvis du begynder at undersøge, hvordan det er med dén relation, vil du opdage, at det er en relation, hvor det ikke betyder noget, hvem du er, at du ikke måles på hvad du ejer og har, og hvad du bliver til her i verden. Men at det er en relation, hvor du er et menneske af betydning, fordi du er dig!

Og det er en relation, hvor du svømmer i kærlighed.

Én af mine kloge kolleger har udtrykt det her med livets brød på denne måde:

”Det er ikke underet vi skal tro på. Det er kærligheden. Jesus står i kristendommen som symbol på den sande kærlighed. Og da hedder det: Kærligheden er livets brød. Den, der kommer til kærligheden, skal ikke sulte, den der tror på kærligheden, skal aldrig tørste.”

Og jeg vil tilføje, at den, der tror på kærligheden kan ikke lade være med at give den videre. Det ligger i kærlighedens væsen, at den skal deles – derfor kan man ikke kan lade være med at dele stykker ud af kærlighedens brød.

For kærlighedens relation går ikke kun fra Gud til menneske, den kommer uvægerligt også til at gå fra menneske til menneske.

Amen

”Lov og tak og evig ære være dig, vor Gud – Fader, Søn og helligånd – du, som var, er og bliver én sand treenig Gud, højlovet fra første begyndelse, nu og i ale evighed”.

Amen

Lad os bede…..kirkebøn